Kegyelem nektek és békesség Istentől a mi Atyánktól és az Úr Jézus Krisztustól!

Kol 3, 1-8  
*1Ha tehát feltámadtatok Krisztussal, azokat keressétek, amik odafent vannak, ahol Krisztus van, aki Isten jobbján ül. 2Az odafennvalókkal törődjetek, ne a földiekkel! 3Mert meghaltatok, és a ti életetek el van rejtve Krisztussal együtt Istenben. 4Mikor Krisztus, a mi életünk megjelenik, akkor vele együtt ti is megjelentek dicsőségben. 5Öljétek meg tehát tagjaitokban azt, ami földi: a paráznaságot, a tisztátalanságot, a szenvedélyt, a gonosz kívánságot és a kapzsiságot, ami bálványimádás, 6mert ezek miatt haragszik Isten. 7Ti is ezeket tettétek egykor, amikor ezekben éltetek; 8most azonban vessétek el magatoktól mindezt: a haragot, az indulatot, a gonoszságot, az istenkáromlást és szátokból a gyalázatos beszédet.*

Krisztushoz ragaszkodó Gyülekezet!

Ha csak gyorsan akarnám összefoglalni a mai igehirdetést, akkor azt mondanám, hogy Pál apostol szavaival és az evangélium szeretetével szeretnék ma megkérni mindenkit arra, hogy törődjön a saját dolgával!

Bár ettől a kijelentéstől, kéréstől nem fogok tágítani, de talán szerencsésebb, ha kifejtem, illetve inkább kibontom a mai ige által.

Semmiképpen sem arról van szó, hogy az individualista, énközpontú világszemléletre, vagy önvédő bezárkózásra bíztatnék bárkit is! Bennünk van ez a gondolkodás, nem is kell ránk erőltetnie a világnak, de ez semmiképpen se az, amit én megerősíteni akarnék.   
Tetten érhető szinte az életünk, bármilyen területén, hogy szeretjük elhinni, úgy szemlélni a világot, hogy az körülöttünk forog, hogy mi vagyunk a középpontban.   
Ha személyes példát keresek, akkor elég csak arra felhívnom a figyelmet, hogy gondoljuk végig, hogy a héten hányszor válaszoltunk valakinek úgy a gondjait-bajait, vagy épp örömeit hallva, hogy rögtön a magunk példáját, a magunk eseteit kezdtük hangsúlyozni, azaz önmagunkat gyömöszöltük oda a beszélgetés közepébe, pedig ott és akkor nem rólunk kellett volna, hogy szó essen.   
De rátekinthetünk nagyobb értelemben is az emberiségre, gondoljunk csak arra, hogy nem véletlen, hogy még a tudományokban is mennyire egyértelmű alapvetés volt, - még ma is sokszor -, hogy az ember helyeződik a középpontba, akkor is, ha ettől hamissá. vagy épp károssá válik az egész eszme vagy tézis.  
Nem véletlen, hogy a kezdeti világképp szerint a Föld körül kellett, hogy keringjen minden. Az egész világegyetem az ember körül kellett, hogy keringjen. Ennyire alapvetően bennünk van a vágyódás, a gondolat, hogy ÉN, ÉN kell, hogy a középpontban legyek.  
Nekünk bizony ma is, újra és újra szembesülnünk kell azzal, hogy valójában nem én vagyok a középpontban. És bizony ez legalább annyira nehezen megy, az elfogadás, a belátás, a világképünk, az elvárásaink megváltoztatása, mint mikor el kellett fogadni, hogy bizony messze-messze túl kicsi pont a Föld ahhoz, hogy körülötte forogjon minden. Először a Nap lett a világ a közepe, aztán rá kellett döbbenni, hogy még így is messze-messze torzítjuk a valós világképet.  
Nekünk személyesen legalább ekkora tévedésekből, legalább ennyi hamis, világhoz ragadt gondolkozásokból kell kilábalnunk, azaz ráébrednünk arra, hogy önmagunk helyett, Krisztust kellene keresnünk. Ma a csapból is önfejlesztő, önmegvalósító, önjavító kurzusok, tréningek és tanítások folynak. Pedig nem önmagunkat kellene megtalálni, hanem Krisztust. Hidd el, ha Őt megtalálod, akkor megleszel te is! Nem leszel már elveszett bárány.  
Pál apostol mai igénk elején azt mondja, hogy: „*azokat keressétek, amik odafent vannak, ahol Krisztus van, aki Isten jobbján ül”*. Ha Krisztust megtalálod, akkor rá fogsz találni arra, amiről úgy érzed, hogy olyan hihetetlenül hiányzik az életedből. Mert hiába keresed a teljes szeretetet, elfogadást, kegyelmet, a békességet, itt a földön akárhol, akárkinél, vagy épp önmagadban. Ahogyan az ige is tisztán és világosan megmondja számtalan helyen, vagy, ahogyan itt Pál is felhívja rá ma a figyelmünket, ezek fent, azaz az Istennél vannak. Ahogyan János levelében is olvassuk, Isten a nagybetűs, az igazi szeretet. Vagy gondoljunk Péter apostol tanúságtételére, mikor azt írja: „*A minden kegyelem Istene”*, azaz a legteljesebb kegyelem Ura. Vagy térjünk vissza Pál apostolhoz, a második thesszalonikaiakhoz írt   
levélhez, ahol azt írja: „*Maga a békesség Ura adjon nektek mindig minden körülmények között békességet”*.   
Már-már érthetetlen, hogy ennyi konkrét rámutatás és bemutatás után, mégis hogyan tudjuk elhinni, hogy valahol máshol, vagy valaki másnál kell keressük mindezeket.   
Pál apostol nagyon is tudatosan pirit rá, vagy legalábbis hangsúlyoz erősen a kolosséi gyülekezet, sőt a mi énközpontú keresgélésünkre is: „*1Ha tehát feltámadtatok Krisztussal, azokat keressétek, amik odafent vannak”*

Ha már egyszer azt vallod, hogy Krisztus a te megváltód, ha azt vallod, hogy Ő rá szorul az életed, ha azt vallod, hogy Ő kell, hogy az életed középpontjában legyen, akkor végre vedd is ezt komolyan! Akkor végre ne te akarj odaférkőzni az origóba, középre, a trónusra! Vedd észre, hogy nem kell odaültetned se a magad, se a más csillámporos, flitteres és filteres világi igazságát!   
Őt keresd, ne magadat, ne valami értelem és cél nélküli igazságot, amit épp akciósan meg lehetett vásárolni valakitől, vagy legalábbis a világ által előre csomagolt műanyagdobozból csak ki kell bontani és ideig-óráig be lehet érni vele. Az ilyen hamisságokat ne fogadd el! Nincs rájuk szükséged! Mondd ki magadnak is bátran és ne félj az őszinte, Krisztus melletti elhatározástól! Ne félj Krisztusra szorulónak vallani magadat! Ahogyan Pál mondja: „*5Öljétek meg tehát tagjaitokban azt, ami földi”,* illetve: „*8most azonban vessétek el magatoktól”*.  
És itt jutunk vissza a kezdő kijelentésemhez, kérésemhez: „Törődj a saját dolgoddal!”. Ne elutasításként, ne undok elküldésként szólaljon meg ma ez a mondat, hanem hitvallásra, bűnbánat és a kegyelem ünneplésére való felhívásként! Mert ez a dolgod Krisztusban hívő ember! Ezzel kellene foglalkoznod, nem mással! Naphosszat, nem csak néha-néha! Azzal, hogy a szeretet, a békesség, a kegyelem egy igaz Urával legyél állandó kapcsolatban! Az a dolgod, azaz elhívásod, ahogyan Pál mondja mai alapigénkben, hogy: *2Az odafennvalókkal törődjetek, ne a földiekkel!*. Szüntelenül törekedni, törni magad, az odafentvalókért!

Pál megannyi gyülekezetet bejárt. Látta, hogy mit okoz, ha a Krisztus hívőkben megmarad *a paráznaság, a tisztátalanság, a szenvedély, a gonosz kívánság, a kapzsiság, a harag, a rossz indulat, a gonoszság, az istenkáromlás, a gyalázatos beszéd.* Látta, hogy hogyan vezetnek ezek nagyon messze akár egész gyülekezeteket is az odafennvaló, mennyei dolgoktól, az ajándékoktól, amiben az Úr részesíteni szeretné őket. Nem majd egyszer. Nem egy távoli jövőben, vagy egy messzi-messzi galaxisban! Már ma, itt és most!  
De ehhez az kell, hogy te a saját dolgoddal törődj! Azzal, hogy szüntelenül keresd az Úr áldásait, azokat az utakat, amelyekkel Ő akar megajándékozni téged, és törekedj arra, hogy megismerd a te megváltó Uradat és részesedhess mindabban, amit neked akar ajándékozni. Törekedned, igenis törnöd kell magad azért, hogy Istenhez ragaszkodó életet élj. Nem azt kéri isten, hogy emberi roncs legyél, hogy így törd össze magad. Azt kéri, hogy törd össze mindazt, ami csak gátol az örök élet felé. Sőt, mikor látja, hogy mennyire küzdesz ezekkel, akkor odalép és azt mondja, azt kéri, hogy csak engedd neki, hogy Ő letörje rólad, helyetted mindazt, ami csak teher, ami csak megkötöz, aminek nem kellene ott lennie rajtad.  
„Törődj a saját dolgoddal”, azaz ne vonj vállát önmagadra tekintve, hogy „tőlem ennyi telik” „jó lesz ez nekem így is”, hanem szánd oda magad valóban, örömmel Krisztusnak! „Törődj a saját dolgoddal”, azaz vedd a fáradtságot, hogy megismerd a te megváltó Uradat, aki kegyelemmel és teljes szeretettel fordul feléd, és mint a mézeskalácsfigurát a tésztából, ki akar szaggatni és ki akar emelni, hogy olyan lehess, amilyennek Ő alkotott: egész, szabad, békességben megtartott gyermeke.

Törődj a saját dolgoddal, azaz vállald azt, amire a Lélek indít, amire az Úr formál! Luther szavaival élve: ne a másik óemberét, hanem a sajátodat akard először megölni, és fogadd el örömmel és felelősséggel az új, a krisztusi embert, akit az Úr támaszt fel benned, mint Jézus a naini fiút!   
Kedves Testvérek, ismét kérlek tehát titeket én is: Ne legyetek restek törődni a saját dolgotokkal, hogy „*4Mikor Krisztus, a mi életünk megjelenik, akkor vele együtt ti is megjelentek dicsőségben”*! Így legyen! Ámen